શિવસેના પર યોગીએ આક્ષેપોનો મારો જારી રાખ્યો હતો. તેમણે કહ્યુ હતુ કે પેટાચૂંટણીમાં પૂર્વ સાંસદ સ્વર્ગસ્થ ચિંતામન વનગાના પુત્રને મેદાનમાં ઉતારીને શિવસેનાએ ભગવા દળના આંતરિક મામલામાં દરમિયાનગીરી કરવાના પ્રયાસ કર્યા છે. યોગીએ કહ્યુ હતુ કે જે રીતે આ પાર્ટીએ પોતાના ઉમેદવારને મેદાનમાં ઉતારીને ભાજપની પીઠમાં ઘા કર્યો છે તેનાથી તેઓ કહી શકે છે કે બાલ ઠાકરેનાં આત્માને દુખ થયુ હશે. યોગીએ કહ્યુ હતુ કે, બાલા સાહેબ હમેંશા આગળ આવીને નેતૃત્વ કરતા હતા. આજની શિવસેનાએ પીઠ પાછળ ઘા કર્યો છે. તેમણે કહ્યુ હતુ કે બાલ ઠાકરેવાળી શિવસેના હવે રહી નથી. યોગીએ શિવસેનાની તુલના અફજલ ખાન સાથે કરી હતી. તેમણે કહ્યુ હતુ કે આ પેટાચૂંટણી સરકારની સ્થિરતા પર કોઇ અસર કરશે નહી પરંતુ એક સંદેશ ચોક્કસપણે જશે કે ભારત માત્ર મોદીનાં નેતૃત્વમાં જ પ્રગતિ કરી શકે છે. આ ટિપ્પણી યોગીએ એ વખતે કરી છે જ્યારે બુધવારે જેડીએસનાં નેતા કુમારસ્વામીનાં શપથમાં તમામ બિન ભાજપ નેતાઓ પહોંચ્યા હતા. યોગીએ કહ્યુ હતુ કે ભાજપની સામે માહોલ બનાવવા માટેનાં પ્રયાસ કરવામાં આવી રહ્યા છે.